b'\n_START_ARTICLE_\nClowardi-Piveni strateegia\n_START_PARAGRAPH_\nClowardi-Piveni strateegia on poliitiline strateegia, mille eesm\xc3\xa4rk on likvideerida vaesus, kutsudes heaoluprogrammi \xc3\xbclekoormamise abil esile kriis, mis viiks senise riikliku heaolus\xc3\xbcsteemi asendamiseni. Strateegia loojateks olid Columbia \xc3\x9clikooli \xc3\xb5ppej\xc3\xb5ud Richard Andrew Cloward ja tema abikaasa Frances Fox Piven. Strateegiat esitleti esmakordselt 1996. aasta mais ajakirja The Nation artiklis "Vaeste taak: strateegia l\xc3\xb5petamaks vaesust" ("The Weight of the Poor: A Strategy to End Poverty").\n_START_SECTION_\nStrateegia\n_START_PARAGRAPH_\nClowardi-Piveni strateegia p\xc3\xb5hineb faktil, et eksisteerib suur l\xc3\xb5he heaoluprogrammidega inimestele lubatud h\xc3\xbcvede ja reaalselt saadavate tulude vahel. Heaoluprogrammide vahendusel pakutav on k\xc3\xb5ikjal erinevate faktorite, n\xc3\xa4iteks konfliktide ja sotsiaaltoetustele eraldatud v\xc3\xa4ikeste summade, t\xc3\xb5ttu \xc3\xbcha enam piiratud. Lahendust vaesusele n\xc3\xa4evad autorid tulude \xc3\xbcmberjagamises, leides, et programmid, mis soodustavad individuaalset majanduslikku konkurentsiv\xc3\xb5imet ei ole v\xc3\xb5imelised likvideerima niiv\xc3\xb5rd massiivset probleemi nagu vaesus. Samuti leitakse, et ehkki on neid, kes suudavad organiseerunud t\xc3\xb6\xc3\xb6kollektiivina vaesuseprobleemile vastu seista, ei ole t\xc3\xa4nap\xc3\xa4eval paljud vaesed erinevatel p\xc3\xb5hjustel organiseerumiseks v\xc3\xb5imelised, seega on f\xc3\xb6deraalsel tasemel tulude \xc3\xbcmberjagamine vaeste massilise vaesusest \xc3\xbclendamise eesm\xc3\xa4rgil h\xc3\xa4davajalik. Samuti aitaks f\xc3\xb6deraalne sissetulekute programm vabastada kohalikke omavalitsusi sotsiaalabi pakkumise poliitilisest ja majanduslikust koormast. _NEWLINE_Clowardi-Piveni strateegia taktika alla kuuluvad ka valimiss\xc3\xbcsteemide \xc3\xbclekoormamine \xc3\xbcha kiiremini suureneva arvu uute h\xc3\xa4\xc3\xa4letajatega, pankade m\xc3\xb5jutamine ja riikliku rahanduss\xc3\xbcsteemi kokkukukutamine, n\xc3\xb5udes k\xc3\xb5rge riskitasemega laenude v\xc3\xa4ljastamist madala sissetulekuga inimestele, kelle laenu tagasimaksmise suutelisus on v\xc3\xa4het\xc3\xb5en\xc3\xa4oline.\n_START_SECTION_\n\xc3\x9cmberjagamise protseduuri omap\xc3\xa4rad\n_START_PARAGRAPH_\nOn kindlad tunnusjooned, mis seda mehhanismi ideaalis peaksid iseloomustama. N\xc3\xa4iteks peaks olema kindlustatud adekvaatse sissetuleku tase, vihjates senisele olukorrale, kus kehtestatud on riiklik toimetulekumiinimum, ent v\xc3\xa4ljamaksmisele kuulub sellest vaid teatud protsent. Ka \xc3\xb5igus sissetulekule peaks olema garanteeritud k\xc3\xb5igile. Vastandudes nii olemasolevale heaolus\xc3\xbcsteemile, kus toetused on tingimuslikud ja informatsioon \xc3\xb5igusp\xc3\xa4raste toetuste kohta on sageli puudulik.\n_START_SECTION_\nStrateegia elluviimine\n_START_PARAGRAPH_\nSenise heaolus\xc3\xbcsteemi kokkukukkumiseks peaksid vaesed n\xc3\xb5udma toetusi, mida neist suur osa pole saanud. Eeldusel, et riik pole v\xc3\xb5imeline selliseid toetuseid reaalselt k\xc3\xb5igile n\xc3\xb5udjatele tagama, realiseeruks see l\xc3\xb5puks kriisi n\xc3\xa4ol. See eeldab ulatuslikku teavitust\xc3\xb6\xc3\xb6d, mis oleks \xc3\xbcles ehitatud lihtsas keeles ja k\xc3\xb5igile arusaadava kampaania n\xc3\xa4ol, et julgustada inimesi oma seaduslikke \xc3\xb5igusi v\xc3\xa4lja n\xc3\xb5udma. Lisaks teadvustamisele peaksid kujunema organiseeritud demonstratsioonide kaudu poolehoidjate grupid. Oluline on ka meediakasutus, teadvustamaks liberaalset kogukonda laiaulatuslikumalt senise heaolus\xc3\xbcsteemi ebaefektiivsusest ja eba\xc3\xb5iglusest ning kutsumaks esile arutelusid uue f\xc3\xb6deraalse sissetulekute \xc3\xbcmberjagamise programmi loomise eesm\xc3\xa4rgil.\n_START_SECTION_\nStrateegia m\xc3\xb5ju\n_START_PARAGRAPH_\nSotsialistide katset kasutada Clowardi-Piveni strateegiat demonstreeriti 1975. aastal, mil uued potentsiaalselt sotsiaalabile \xc3\xb5iguslikud inimesed tekitasid oma maksen\xc3\xb5uetega New Yorgis ummikseisu, pankrotistades nii valitsuse. Selle t\xc3\xb5ttu vaarus kogu New Yorgi osariik rahandusliku kokkuvarisemise \xc3\xa4\xc3\xa4rel hetkeni, mil f\xc3\xb6deraalvalitsus sekkus asjasse oma p\xc3\xa4\xc3\xa4steplaaniga.'